
Lietuvos Respublikos Seimas nutaria:	

1 straipsnis.
Patvirtinti Lietuvos Respublikos Seimo Peticijų komisijos nuostatus (pridedama).

2 straipsnis.
Pripažinti netekusiu galios Lietuvos Respublikos Seimo 1999 m. lapkričio 11 d. nutarimą Nr. VIII-1408 „Dėl Seimo Peticijų komisijos nuostatų patvirtinimo“ su visais pakeitimais ir papildymais.

3 straipsnis. 
Nustatyti, kad šis nutarimas įsigalioja 2023 m. liepos 1 d.

Teikia 

PATVIRTINTA
Lietuvos Respublikos Seimo 
2023 m.              d. nutarimu Nr. 

LIETUVOS RESPUBLIKOS SEIMO PETICIJŲ KOMISIJOS NUOSTATAI

I SKYRIUS 
BENDROSIOS NUOSTATOS

1. Lietuvos Respublikos Seimo Peticijų komisija (toliau – Komisija) – nuolatinė Seimo komisija, sudaroma Seimo kadencijos laikotarpiui Lietuvos Respublikos Seimo statuto nustatyta tvarka.
2. Komisija savo veikloje vadovaujasi Lietuvos Respublikos Konstitucija, Lietuvos Respublikos peticijų konstituciniu įstatymu, Lietuvos Respublikos Seimo statutu, Lietuvos Respublikos įstatymais, kitais teisės aktais ir šiais nuostatais. 
3. Komisija yra atskaitinga ir atsakinga Seimui.
4. Komisijos pirmininką ir pirmininko pavaduotoją tvirtina Seimas.
5. Lietuvos Respublikos Seimo Peticijų komisijos nuostatuose vartojamos sąvokos suprantamos taip, kaip jos apibrėžtos Peticijų konstituciniame įstatyme.
6. Komisiją aptarnauja Lietuvos Respublikos Seimo kanceliarija.

II SKYRIUS 
KOMISIJOS TIKSLAS IR FUNKCIJOS

7. Komisijos tikslas – išnagrinėti gautas peticijas dėl įstatymų ir kitų Seimo priimamų norminių teisės aktų.
8. Komisija, vadovaudamasi Peticijų konstituciniame įstatyme nustatyta tvarka ir terminais, atlieka šias funkcijas:
8.1. vertina, ar kreipimuosesi išdėstytų prašymų ar siūlymų nagrinėjimas priskirtinas jos kompetencijai; kreipimusis, kuriuose išdėstytų prašymų ar siūlymų nagrinėjimas nepriskirtinas jos kompetencijai, persiunčia atitinkamoms institucijoms;
8.2. sprendžia klausimus dėl kreipimųsi palikimo nenagrinėtų;
8.3. sprendžia klausimus dėl kreipimųsi pripažinimo peticijomis ir peticijų priėmimo nagrinėti;
8.4. sprendžia klausimus dėl kreipimųsi, nepripažintų peticijomis, persiuntimo nagrinėti kitų teisės aktų nustatyta tvarka; tokius kreipimusis persiunčia atitinkamoms institucijoms;
8.5. sprendžia klausimus dėl peticijų nenagrinėjimo ir perdavimo svarstyti kartu su parengtais, pateiktais ar svarstomais norminių teisės aktų projektais, kurių nuostatos atitinka peticijose pateiktus prašymus ar siūlymus; tokias peticijas perduoda Seimo posėdžių sekretoriatui pridėti prie užregistruotų teisės aktų projektų;
8.6. sprendžia klausimus dėl kelių priimtų nagrinėti peticijų, kuriose pateikti tokie patys ar tarpusavyje glaudžiai susiję prašymai ar siūlymai, sujungimo;
8.7. nagrinėja peticijas ir teikia Seimui išvadas dėl peticijose pateiktų prašymų ar siūlymų visiško tenkinimo, tenkinimo iš dalies arba netenkinimo;
8.8. rengia Seimo nutarimų dėl pritarimo Komisijos išvadoms projektus; Seimo nutarimų, kuriais nusprendžiama visiškai ar iš dalies tenkinti peticijose pateiktus prašymus ar siūlymus, projektuose nurodoma, kam (t. y. Peticijų komisijai arba Seimo komitetui ar kitai komisijai, kurių kompetencijai priskirta nagrinėti su peticijoje pateiktu prašymu ar siūlymu susijusius klausimus) ir per kiek laiko pavedama parengti teisės aktų projektus;
8.9. Seimui pavedus, rengia teisės aktų, įgyvendinančių peticijose pateiktus prašymus ar siūlymus, projektus;
8.10. informuoja pareiškėjus ir (ar) jų atstovus apie Komisijos ir Seimo priimtus sprendimus, kreipimųsi persiuntimą atitinkamoms institucijoms, pareiškėjų ir (ar) jų atstovų pageidavimu siunčia Seimo komitetų ir komisijų, institucijų ir įstaigų, specialistų ir ekspertų pateiktą informaciją ar nuomones dėl peticijose pateiktų prašymų ar siūlymų;
8.11. Seimo interneto svetainėje skelbia:
8.11.1. aktualią informaciją apie peticijos teisės įgyvendinimą;
8.11.2. informaciją, kurią privaloma nurodyti kreipimesi, ir (arba) pavyzdinę kreipimosi formą;
8.11.3. informaciją apie priimtose nagrinėti peticijose pateiktus prašymus ar siūlymus ir juos pagrindžiančius argumentus;
8.11.4. informaciją apie peticijų nagrinėjimo būdą, vietą ir laiką;
8.11.5. Komisijos išvadas;
8.11.6. Seimo nutarimus dėl peticijose pateiktų prašymų ar siūlymų tenkinimo;
8.11.7. Seimo komitetų ir komisijų, institucijų ir įstaigų, specialistų ir ekspertų pateiktą informaciją ar nuomones dėl peticijose pateiktų prašymų ar siūlymų.

III SKYRIUS 
KOMISIJOS TEISĖS

9. Komisija, atlikdama jai pavestas funkcijas, turi teisę:
9.1. pasitelkti specialistų ar ekspertų;
9.2. kreiptis į Seimo komitetus ir komisijas, institucijas ir įstaigas su prašymu per ne ilgesnį kaip 20 darbo dienų terminą nuo prašymo gavimo dienos pateikti nuomonę ir kitą reikiamą informaciją dėl kreipimuosesi (peticijose) pateiktų prašymų ar siūlymų;
9.3. kviesti į savo posėdžius Seimo komitetų ir komisijų, institucijų ir įstaigų atstovus,  specialistus ir ekspertus, pateikusius ar galinčius pateikti nuomonę ir kitą reikiamą informaciją dėl kreipimuosesi (peticijose) pateiktų prašymų ar siūlymų;
9.4. reikalauti, kad pareiškėjas ar jo atstovas per Komisijos nustatytą ne ilgesnį kaip 10 darbo dienų terminą pateiktų papildomus dokumentus ar informaciją, susijusius su pateiktu kreipimusi (peticija);
9.5. kreiptis į Seimo valdybą su teikimu dėl pasiūlymų Lietuvos Respublikos Vyriausybei parengti teisės aktų, įgyvendinančių peticijose pateiktus prašymus ar siūlymus, projektus;
9.6. kitas Peticijų konstituciniame įstatyme ir Seimo statute nustatytas teises.

IV SKYRIUS 
KOMISIJOS PIRMININKO IR KOMISIJOS NARIŲ TEISĖS IR PAREIGOS

10. Komisijos pirmininkas:
10.1. šaukia Komisijos posėdžius ir rūpinasi, kad jiems būtų parengti reikalingi dokumentai ir kita medžiaga;
10.2. kviečia dalyvauti Komisijos posėdžiuose reikalingus asmenis;
10.3. pirmininkauja Komisijos posėdžiams;
10.4. pasirašo Komisijos posėdžių protokolus, išvadas ir kitus Komisijos dokumentus;
10.5. Seimo posėdžiuose pateikia Seimo nutarimų dėl pritarimo Komisijos išvadoms projektus;
10.6. perduoda Seimo Etikos ir procedūrų komisijai Seimui pateiktus Peticijų konstitucinio įstatymo 13 straipsnio 1 dalyje nurodytus skundus dėl Komisijos sprendimų kartu su medžiaga, susijusia su apskųsto sprendimo priėmimu;
10.7. kas mėnesį praneša Seimo Etikos ir procedūrų komisijai apie Komisijos posėdžiuose nedalyvaujančius Komisijos narius;
10.8. vykdo kitus jam teisės aktų suteiktus įgaliojimus.
11. Komisijos pirmininko pavaduotojas pavaduoja Komisijos pirmininką, kai jis laikinai negali eiti pareigų.
12. Komisijos narys turi teisę:
12.1. susipažinti su Komisijos gautais dokumentais ir kita medžiaga; 
12.2. teikti Komisijos pirmininkui pasiūlymus dėl Komisijos darbo organizavimo;
12.3. Komisijos posėdyje užduoti klausimus jame dalyvaujantiems Seimo komitetų ir komisijų, institucijų ir įstaigų atstovams, specialistams ir ekspertams, pareiškėjams ir (ar) jų atstovams.
13. Komisijos narys privalo:
13.1. dalyvauti Komisijos posėdžiuose ir balsuoti dėl priimamų sprendimų;
13.2. iš anksto pranešti Komisijos pirmininkui, jeigu negali dalyvauti Komisijos posėdyje, nurodydamas nedalyvavimo priežastį; 
13.3. laikyti paslaptyje informaciją ir duomenis, kurie sudaro valstybės, tarnybos, profesinę, komercinę ar kitą įstatymų saugomą paslaptį, neviešinti pareiškėjų ir jų atstovų asmens ir privataus gyvenimo duomenų;
13.4. vengti interesų konflikto, nenaudoti duomenų ir informacijos, gautų atliekant savo pareigas, asmeninei arba kitų asmenų naudai.

V SKYRIUS 
KOMISIJOS DARBO ORGANIZAVIMAS

14. Komisija savo kompetencijai priklausančius klausimus svarsto ir sprendimus priima posėdžiuose.
15. Komisijos posėdžiai šaukiami taip, kad būtų užtikrintas kreipimųsi vertinimas, jų pripažinimas peticijomis, peticijų priėmimas nagrinėti ir peticijų nagrinėjimas Peticijų konstituciniame įstatyme nustatytais terminais.
16. Komisijos posėdis yra teisėtas, kai jame dalyvauja daugiau kaip pusė visų Komisijos narių.
17. Komisijos posėdyje nagrinėjant peticijas taip pat gali dalyvauti:
17.1. pareiškėjai ir (ar) jų atstovai ir pasisakyti dėl savo peticijose pateiktų prašymų ar siūlymų;
17.2. Seimo komitetų ir komisijų, institucijų ir įstaigų atstovai, specialistai ir ekspertai, pateikę ar galintys pateikti nuomonę ir kitą reikiamą informaciją dėl peticijose pateiktų prašymų ar siūlymų.
18. Komisijos sprendimai priimami posėdyje be balsavimo (bendru sutarimu) arba atviru balsavimu posėdyje dalyvaujančių Komisijos narių paprasta balsų dauguma. Kai balsai pasiskirsto po lygiai, sprendimą lemia Komisijos pirmininko balsas, o kai jo nėra, – Komisijos pirmininko pavaduotojo balsas.
19. Priimant Komisijos sprendimus posėdyje gali dalyvauti tik Komisijos nariai ir posėdžio sekretorius.
20. Komisijos sprendimai įrašomi į Komisijos posėdžio protokolą. Posėdžio protokolą pasirašo Komisijos posėdžio pirmininkas ir posėdžio sekretorius.
21. Vykstant Komisijos posėdžiui daromas garso įrašas. Siekiant apsaugoti pareiškėjų asmens duomenis, teisę į privatų gyvenimą ir jo slaptumą, Komisijos posėdžiai viešai netransliuojami. 
22. Komisijos išvados dėl peticijose pateiktų prašymų ir siūlymų visiško tenkinimo, tenkinimo iš dalies arba netenkinimo ir Komisijos posėdžių, kuriuose priimti sprendimai dėl šių išvadų, protokolų išrašai kartu su Seimo nutarimų projektais pateikiami Seimui.

VI SKYRIUS 
BAIGIAMOSIOS NUOSTATOS

23. Komisija kiekvienais metais rengia savo veiklos ataskaitą ir skelbia Seimo interneto svetainėje.
24. Asmens duomenys peticijų nagrinėjimo tikslais tvarkomi 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatyme nustatyta tvarka ir viešinami ne ilgiau, nei nustatyta Peticijų konstitucinio įstatymo 5 straipsnio 2 dalyje.
25. Komisijos posėdžių protokolai ir kita su Komisijos veikla susijusi medžiaga saugomi Seimo kanceliarijoje Lietuvos Respublikos dokumentų ir archyvų įstatymo ir Lietuvos vyriausiojo archyvaro nustatyta tvarka ir terminais.
26. Pareiškėjai ir (ar) jų atstovai Peticijų konstitucinio įstatymo 13 straipsnyje nustatyta tvarka gali apskųsti Seimui Komisijos sprendimus nepripažinti kreipimosi peticija ar atsisakyti peticiją nagrinėti ne vėliau kaip per 20 darbo dienų nuo pranešimo apie tokį sprendimą gavimo dienos.
27. Pareiškėjai ir (ar) jų atstovai, Komisijai raštu pateikę prašymus, turi teisę susipažinti su Komisijos posėdžio protokolu tiek, kiek tai susiję su jų pateiktų kreipimųsi (peticijų) nagrinėjimu.

________________________







